
****

**POSLOVNI PLAN t.d. KOMUNALAC d.o.o. ZA 2021. GODINU**

Samobor, prosinac 2020. g

# 

# UVODNO OBRAZLOŽENJE

Poslovni plan TD Komunalac d.o.o za 2021. godinu izrađen je u vrlo izazovnom razdoblju poslovanja u uvjetima korona-krize. Redovito odvijanje poslovanja izloženo je organizacijskim i troškovnim pritiscima u cilju poštivanja odluka Nacionalnog stožera. Ograničenje rada pojedinih djelatnosti utječe na smanjenje prihoda, paralelno, održavajući troškove na istoj razini što nepovoljno utječe na ekonomičnost poslovanja.

Plan prihoda utemeljen je Programima Grada Samobora te prihodima od usluga odvoza otpada koji zajedno čine 93,7 % ukupnog prihoda te na ostalim, u obrazloženju plana pobrojanim prihodima.

Troškovi i rashodi poslovanja prilagođeni su strukturi prihoda u svom varijabilnom dijelu. U 2021. godini društvo planira ostvariti 58.605.000 HRK poslovnih prihoda te 47.098 HRK dobiti iz poslovanja.

U cilju postizanja ekonomičnosti te sveobuhvatne održivosti poslovanja u 2021. godini, planiran je nastavak aktivnosti usmjeren na povećanje učinkovitosti ukupnog poslovanja te izgradnju dodatnih kapaciteta društva u okviru osnovne djelatnosti. Društvo planira zamjenu funkcionalno dotrajalih vozila i strojeva koji uzrokuju značajne troškove održavanja te izlažu poslovanje riziku o nemogućnosti obavljanja osnovne djelatnosti za vrijeme trajanja popravka strojeva te povećanju troškova vanjske usluge na obavljanju djelatnosti. U protekle tri godine u održavanje vozila koja su predmet zamjene uloženo je ukupno 1.002.398 HRK, a u 2021. očekuje se pored redovitog, ulaganje u pojačano održavanje u iznosu od 659.000 HRK (ne uključuje troškove rada mehaničara i električara, troškove zamjene auto guma te ostale troškove vezano uz registriranje, ispitivanje i osiguranje vozila i strojeva).

Tablica 1 Obrazloženje plana nabave vozila i strojeva

|  |  |  |  |
| --- | --- | --- | --- |
| Predmet nabave | Procijenjena vrijednost nabave | Napomena | Prihod od prodaje osnovnog sredstva |
| Usluge financijskog leasinga za najam mini bagera | 440.000,00 kn | Mini bageri će se koristiti za izradu prekopa na prometnicama te za iskop ukopnih mjesta. |  |
| Usluge financijskog leasinga za najam kombinirke - 2 kom | 1.400.000,00 kn | Predmetni strojevi zamijenit će postojeće funkcionalno dotrajale strojeve i to stroj JCB oznake ZG1249GI koji je korišten 11.156 radnih sati i za koje se očekuje pojačano izvanredno održavanje u 2021. godini u iznosu od 40.000 HRK te stroj JCB oznake ZG4227FC koji je korišten 10.889 radnih sati i za koje se također očekuje potreba za pojačanim izvanrednim održavanjem u 2021. godini u iznosu od 15.000 HRK. U protekle 3 godine na redovito i pojačano održavanje predmetnih strojeva utrošeno je 237.899 HRK. | Očekivani prihod od prodaje dotrajalih strojeva iznosi 375.000 HRK |
| Usluge financijskog leasinga za najam vozila za prijevoz otpada | 1.250.000,00 kn | S ciljem stvaranja ušteda u troškovima prijevoza odvojeno sakupljenog komunalnog otpada s područja Grada Samobora društvo planira nabaviti vozilo za prijevoz otpada. Naime, u 2020. godini društvo je utrošilo 900.000 HRK za usluge prijevoza. Povećanje stupnja odvojenog sakupljanja otpada utjecat će na povećanje troškova prijevoza otpada. Očekuje se da će društvo nabavom vlastitog vozila za prijevoz otpada ostvariti godišnje uštede u troškovima prijevoza u iznosu od 300.000 HRK. Nadalje, nabava vlastitog vozila za prijevoz otpada kreirat će nova zelena radna mjesta jer će društvo zaposliti 2 vozača. |  |
| Usluge financijskog leasinga za najam komunalnog vozila za prikupljanje otpada s dvije komore | 1.800.000,00 kn | Predmetno vozilo nadopunit će flotu vozila za odvoz otpada, odnosno zamijeniti vozilo staro 20 godina i funkcionalno istrošeno. Nadalje, nabavom novog vozila smanjit će se troškovi sakupljanja otpada jer će se u jednom provozu prikupiti dvije vrste razdvojenog otpada i to papira i plastike. |  |
| Usluge financijskog leasinga za najam kamiona kiper manji | 800.000,00 kn | Nabavom malog kiper kamiona opremit će se tim za izradu prekopa te će se značajno povećati učinkovitost rada i iskorištenje ugrađenih kapaciteta. |  |
| Usluge financijskog leasinga za najam komunalnog vozila za prikupljanje biootpada | 1.500.000,00 kn | Predmetno vozilo nadopunit će flotu vozila za odvoz otpada, odnosno zamijeniti nenamjensko vozilo za odvoz biootpada koje je staro 20 godina i potpuno funkcionalno istrošeno. Novo vozilo imat će dvostruko dno u koje će se sakupljati tekuća faza biootpada. Time će se izbjeći rizik od prolijevanja tekuće faze po gradskim prometnicama u ljetnom razdoblju od 15.6. – 20.8. koje uzrokuje neugodne mirise. Nabava vozila sufinancirat će se sredstvima EU fondova u iznosu od 85% od nabavne vrijednosti. |  |
| Usluge financijskog leasinga za najam komunalnog vozila podizač kontejnera | 900.000,00 kn | Predmetno vozilo zamijenit će dotrajalo vozilo oznake ZG7093H koje je prešlo 723.403 kilometra i za koje se u 2021. godini očekuje potreba za povećanim održavanjem u vrijednosti od 140.000 HRK pored troškova redovitog održavanja te vozilo oznake ZG5968K s prijeđenih 686.167 kilometara za koje se također očekuje povećano u iznosu od 140.000 HRK | Očekivani prihod od prodaje dotrajalih vozila iznosi 225.000 HRK |
| Usluge financijskog leasinga za najam teleskopskog utovarivača | 850.000,00 kn | Predmetni utovarivač zamijenit će dotrajali utovarivač oznake ZG3393DP s 6.690 radnih sati za kojeg se očekuje povećano ulaganje u izvanredno održavanje tijekom 2021. godine u iznosu od 87.000 HRK | Očekivani prihod od prodaje dotrajalog stroja iznosi 52.500 HRK |
| Usluge financijskog leasinga za najam čistilice | 1.200.000,00 kn | Predmetni multifunkcionalni stroj zamijenit će tri dotrajala i stroja oznaka ZG1483FF s 3.620 sati, ZG2670GI s 2.440 radnih sati te ZG8388BE s 14.303 radnih sati. Predmetni strojevi pored skupog redovitog održavanja iziskuju izvanredno održavanje u iznosu od 95.000 HRK u 2021. godini | Očekivani prihod od prodaje dotrajalih strojeva iznosi 412.500 HRK |
| Sveukupno vrijednost nabave | 8.890.000,00 HRK | Sveukupno prodajna vrijednost osnovnih sredstava | 1.065.000,00 kn |

Planirana vozila i strojevi nabavit će se putem financijskog leasinga. Rok otplate prikazan je u nastavku:

* mini bager, kombinirka, kamion kiper te teleskopski utovarivač nabavit će se putem leasinga s rokom otplate od 5 godina
* vozilo za prikupljanje otpada s dvije komore, vozilo za prijevoz otpada, podizač i čistilica nabavit će se putem leasinga s rokom otplate od 7 godina u skladu s funkcionalnim trošenjem.

Mjesečna rata leasinga iznosit će približno 120.000,00 HRK s uračunatim troškovima kamata što je prihvatljiva vrijednost s obzirom da u prvom kvartalu 2021. ističu ugovorne obveze leasinga vozila i strojeva u vrijednosti 133.000 HRK mjesečno. Nabava strojeva i vozila planirana je u prvom kvartalu 2021. godine. U posljednje Razvojne i investicijske aktivnosti društva za koje se intenzivno pripremaju projekti, planiraju se provesti i uz sufinanciranje iz Europskih strukturnih i investicijskih fondova i to za nabavu vozila za sakupljanje biootpada.

Dodatno, društvo nastavlja razvoj sustava odvojenog sakupljanja otpada na području Grada Samobora te provođenje aktivnosti usmjerene na poticanje razdvajanja otpada na kućnom pragu. U 2021. planira se dostići postotak odvojeno sakupljenog otpada od 47%.

Društvo će nastaviti i razvoj sustava upravljanja utemeljenog na digitalnoj transformaciji poslovanja što će omogući brži odziv i reakciju na promjene iz poduzeća i okruženja te smanjiti poslovne rizike.

U slijedećoj tablici prikazan je sažetak plana poslovanja društva za 2021. godinu.

Tablica 2 Plan poslovanja 2021. godine s usporednim prikazom

|  |  |  |  |  |
| --- | --- | --- | --- | --- |
| **B.R.** | **ELEMENTI** | **2019.** | **2020. - II. Rebalans plana** | **Plan 2021.** |
| 1. | PRIHOD | 63.011.763,52 kn | 63.057.000,00 kn | 58.605.000,00 kn |
| 2. | UKUPNI TROŠKOVI | 60.342.884,24 kn | 62.017.810,00 kn | 57.771.902,00 kn |
|  | UKUPNO TROŠKOVI SIROVINA I MATERIJALA | 9.947.253,86 kn | 9.187.310,00 kn | 8.447.500,00 kn |
|  | UKUPNO OSTALI VANJSKI TROŠKOVI | 13.970.802,26 kn | 15.680.200,00 kn | 11.493.000,00 kn |
|  | REZERVIRANJE ZA TROŠKOVE SUDSKIH SPOROVA | 274.697,33 kn | - kn | - kn |
|  | AMORTIZACIJA | 6.202.194,97 kn | 6.315.100,00 kn | 6.315.100,00 kn |
|  | UKUPNO OSTALI TROŠKOVI POSLOVANJA | 4.974.885,02 kn | 5.007.200,00 kn | 4.817.302,00 kn |
|  | UKUPNO TROŠKOVI OSOBLJA | 24.973.050,80 kn | 25.828.000,00 kn | 25.620.000,00 kn |
| 3. | RASHODI POSLOVANJA | 2.588.430,63 kn | 2.131.000,00 kn | 1.865.000,00 kn |
| 4. | DOBIT / GUBITAK PRIJE OPOREZIVANJA (1-(2+3)) | 80.448,65 kn | - 1.091.810,00 kn | 47.098,00 kn |

U nastavku, detaljno je prikazan plan poslovanja društva za 2021. godinu s obrazloženjem.

# 2. UKUPNI **PRIHODI**

Ukupni prihodi za razdoblje od 01.01. – 31.12.2021. iznose **58.605.000** **HRK**. Struktura prihoda prikazana je u nastavku.

# 2.1. **Prihodi** od pružanja usluga

Društvo planira ostvariti prihode od pružanja usluga u iznosu od 20.320.000 HRK. Predmetni prihodi ostvaruju se iz pružanja usluga našim kupcima, fizičkim i pravnim osobama i čine 34,67 % ukupnih planiranih prihoda cijeloga društva. U odnosu na II. Rebalans plana poslovanja za 2020. godinu planirani su viši prihodi za 3,39%.

Na povećanje prihoda utječe povećanje prihoda od odvoza otpada za 1,8% uslijed povećanja broja korisnika usluge te uslijed povećanja količine sakupljenog i razvrstanog komunalnog otpada na reciklažnom dvorištu. Povećana učinkovitost u razvrstavanju glomaznog otpada koji se rastavljanja i razvrstava na korisne frakcije.

Planiran je porast prihoda od Tržnica i Sajmišta jer se ne očekuje kraće trajanje obustave aktivnosti u odnosu na 2020. godinu.

Planira se povećanje prihoda od naplate parkiranja u odnosu na 2020. godinu u kojoj je isti bio značajno smanjen kao posljedica rekonstrukcije najznačajnijih prometnica (Gajeva i Šmidhenova ulica) u kojima se pruža usluga.

Prihod od usluga Dimnjačarske službe ostvarivat će se tijekom cijele godine što uzrokuje povećanje u odnosu na 2020. godinu.

Promjene u ostalim prihodima su zanemarive.

Tablica 3 Prihodi od pružanja usluga

|  |  |  |  |  |  |
| --- | --- | --- | --- | --- | --- |
| R. BR. | OPIS | OSTVARENO 2019. | 2.REBALANS PLANA 2020. | PLAN 2021. | INDEKS 2021./2020. |
| 1 | 2 | 3 | 4 | 5 | 5/4 |
| 1. | Ceste – sanacija prekopa | 527.754,00 kn | 650.000,00 kn | 650.000,00 kn | 100 |
| 2. | Odvoz komunalnog otpada | 10.879.135,00 kn | 11.060.000,00 kn | 11.258.033,00 kn | 102 |
| 3. | Održavanje javnih površina | 79.856,00 kn | 130.000,00 kn | 127.548,00 kn | 98 |
| 4. | Groblja | 3.065.182,00 kn | 3.070.000,00 kn | 3.110.000,00 kn | 101 |
| 5. | Tržnica i sajmište | 2.573.678,00 kn | 2.000.000,00 kn | 2.074.059,00 kn | 104 |
| 6. | Naplata parkiranja | 1.550.971,00 kn | 1.243.000,00 kn | 1.434.000,00 kn | 115 |
| 7. | Naknada upravitelju | 779.907,00 kn | 790.000,00 kn | 790.000,00 kn | 100 |
| 8. | Prihodi AK | 639.290,00 kn | 562.000,00 kn | 562.000,00 kn | 100 |
| 9. | Dimnjačarska služba |  | 210.000,00 kn | 305.000,00 kn | 145 |
| 10. | Prihodi zajedničkih službi | 9.360,00 kn | 10.000,00 kn | 9.360,00 kn | 94 |
|  | UKUPNO | 20.104.953,00 kn | 19.725.000,00 kn | 20.320.000,00 kn | 103 |

# **2.2. Prihodi od usluga - Grad Samobor**

Prihodi od usluga podrazumijevaju prihode iz proračuna Grada Samobora u skladu s usvojenim programima održavanja nerazvrstanih cesta, javne rasvjete, čistoće, javnih površina, prikupljanja i deponiranja otpada, sanacije divljih deponija i monitoringa saniranog odlagališta otpada Trebež i čine 59,62% od ukupnih prihoda.

Planirana struktura prihoda prema programima iz proračuna Grada Samobora je sljedeća:

Tablica 4 Prihodi od usluga Grad Samobor

|  |  |  |  |  |  |
| --- | --- | --- | --- | --- | --- |
| R. B. | OPIS | OSTVARENO 2019. | 2.REBALANS PLANA 2020. | PLAN 2021. | INDEKS 2021. / 2020. |
|  |
|  |
| 1 | 2 | 3 | 4 | 5 | 5/4 |  |
| 1. | Održavanje nerazvrstanih cesta | 25.673.048,00 kn | 25.299.000,00 kn | 20.240.000,00 kn | 80 |  |
|  |  |  |  |  |  |
| Redovno održavanje cesta A | 14.083.267,00 kn | 14.896.129,00 kn | 12.400.000,00 kn | 83 |  |
| Redovno održavanje cesta B | 7.199.883,00 kn | 7.440.000,00 kn | 7.200.000,00 kn | 97 |  |
| Izvanredno održavanje cesta A | 3.439.991,00 kn | 1.696.000,00 kn | 400.000,00 kn | 24 |  |
| Izvanredno održavanje cesta B | 399.978,00 kn | 1.266.871,00 kn | 240.000,00 kn | 19 |  |
| Ostali prihodi | 557.126,00 kn | - kn | - kn |  |  |
| 2. | Održavanje javne rasvjete | 1.185.011,00 kn | 1.080.000,00 kn | 1.080.000,00 kn | 100 |  |
| Održavanje javne rasvjete | 1.080.000,00 kn | 1.080.000,00 kn | 1.080.000,00 kn |  |
| Ostali prihodi | 105.011,00 kn |  |  |  |
| 3. | Prikupljanje i deponiranje otpada (uključuje i sanacija divljih deponija i monitoring odlagališta Trebeža) |  |  |  |  |  |
| 1.010.228,00 kn | 1.061.000,00 kn | 1.061.000,00 kn | 100 |  |
|  |  |  |  |  |
| 4. | Održavanje uređenih građevinskih zemljišta | 11.594.581,00 kn | 11.139.000,00 kn | 11.139.000,00 kn | 110 |  |
| 5. | Prihodi od elektroničke obrade podataka | 611.747,00 kn | 1.420.000,00 kn | 1.420.000,00 kn | 100 |  |
|  | UKUPNO | 39.462.868,00 kn | 39.999.000,00 kn | 34.940.000,00 kn | 102 |  |

### 2.2.1. Prihodi od održavanja nerazvrstanih cesta

Predmetni prihodi planirani su u iznosu od 20.240.000 HRK i podrazumijevaju ljetno, zimsko i izvanredno održavanje nerazvrstanih cesta A i B. Prihodi će se ostvariti angažiranjem prvenstveno vlastitih resursa poduzeća Komunalac d.o.o. te unajmljenim kapacitetima za zimsko održavanje prometnica i za obavljanje radova i aktivnosti izvan opsega opremljenosti poduzeća Komunalac d.o.o.

Radovi na redovnom ljetnom i zimskom te izvanrednom održavanju i zaštiti nerazvrstanih cesta A i B podrazumijevaju:

Tablica 5 Struktura prihoda od redovitog održavanja nerazvrstanih cesta

|  |  |  |
| --- | --- | --- |
| R. br. | OPIS | PLAN 2021. |
|  |
| 1 | 2 | 3 |  |
| Redovno održavanje cesta A | Pregled javnih cesta | 216.000,00 kn |  |
| Održavanje asfaltnog kolnika | 2.222.000,00 kn |  |
| Održavanje kolnika od kamenog materijala | 2.009.750,00 kn |  |
| Održavanje bankina | 253.500,00 kn |  |
| Održavanje usjeka, zasjeka i nasipa | 1.245.910,00 kn |  |
| Održavanje objekata za odvodnju | 856.000,00 kn |  |
| Održavanje opreme cesta | 587.000,00 kn |  |
| Izrada oznaka na kolniku | 523.250,00 kn |  |
| Održavanje zelenih površina uz prometnice | 1.548.222,00 kn |  |
| Održavanje mostova | 66.900,00 kn |  |
| Održavanje potpornih i obložnih zidova | 28.500,00 kn |  |
| Ostali radovi ljetnog održavanja | 443.640,00 kn |  |
| Zimsko održavanje prometnica | 2.399.328,00 kn |  |
| Redovno održavanje cesta B | Pregled javnih cesta | 162.000,00 kn |  |
| Održavanje asfaltnog kolnika | 897.500,00 kn |  |
| Održavanje kolnika od kamenog materijala | 464.650,00 kn |  |
| Održavanje bankina | 246.100,00 kn |  |
| Održavanje usjeka, zasjeka i nasipa | 828.570,00 kn |  |
| Održavanje objekata za odvodnju | 563.000,00 kn |  |
| Održavanje opreme cesta | 246.250,00 kn |  |
| Izrada oznaka na kolniku | 469.150,00 kn |  |
| Održavanje zelenih površina uz prometnice | 1.009.154,00 kn |  |
| Održavanje mostova | 42.900,00 kn |  |
| Održavanje potpornih i obložnih zidova | 14.250,00 kn |  |
| Ostali radovi ljetnog održavanja | 256.288,00 kn |  |
| Zimsko održavanje prometnica | 2.000.188,00 kn |  |

### 2.2.2 Prihodi od održavanja javne rasvjete

Predmetni prihodi planirani su u iznosu od 1.080.000 HRK i odnose se na poslova održavanja javne rasvjete koju čini približno 8.600 rasvjetnih tijela na području Grada Samobora.

### 2.2.3. Prihod od prikupljanja deponiranog otpada

Ovi prihodi podrazumijevaju prihode nastale aktivnošću sanacije divljih deponija te aktivnosti monitoringa saniranog odlagališta otpada „Trebež“ u ukupnoj vrijednosti od 1.061.000 HRK

Tablica 6 Prihod od prikupljanja deponiranog otpada

|  |  |  |
| --- | --- | --- |
| **R. br.** | **Opis** | **Iznos** |
| 1. | Sanacija divljih deponija | 561.000,00 kn |
| 2. | Monitoring saniranog odlagališta Trebež | 500.000,00 kn |
|  | Ukupno | 1.061.000,00 kn |

### 2.2.4. Prihod od održavanja uređenog građevinskog zemljišta

U ove prihode ubrajaju se prihodi nastali aktivnošću:

* Održavanja javnih površina na kojima nije dopušten promet motornim vozilima javnih površina
* Održavanje javnih zelenih površina koje podrazumijeva:
  + Održavanje gradskih parkova i ostalih zelenih površina u ukupnoj površini od 725.741 m2
* Održavanje građevina, uređaja i predmeta javne namjene koje podrazumijeva:
  + Održavanje 8 autobusnih nadstrešnica, 76 dječjih igrališta, 126 oglasnih ploča, 2 fitness parka i 1 park za pse
  + Održavanje javnih objekata i uređaja i to fontane na Trgu Matice Hrvatske, fontane na tržnici i fontane na križanju Ulice Ivana Perkovca i Ulice Milana Langa te održavanje zdenca na Trgu kralja Tomislava, Sunčanog sata na Šetnici uz mlinove, meteorološkog stupa na Trgu Matice Hrvatske i Vidikovca na brdu Tepec
  + Održavanje 26 spomenika i spomen obilježja
  + Održavanje javnog wc-a u Ulici Sv. Ane
* Održavanje čistoće javnih površina koje podrazumijeva čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave. U održavanje čistoće ubraja se:
  + Dnevno čišćenje pješačkih staza, trgova, prolaza i stuba obavlja se strojnim i ručnim načinom
  + Pojačano održavanje čistoće javnih površina – posebni radovi za vrijeme manifestacija i blagdana
  + Održavanje manifestacija na području Grada Samobora
* Održavanje javnih površina u zimskim uvjetima, mala zimska služba koja podrazumijeva:
  + posipavanje posipnim materijalom svih pješačkih hodnika, prolaza, mostova, stuba, autobusnih stajališta te autobusnog terminala (pješačke površine)
  + raljenje snijega na spomenutim objektima
  + ručno čišćenje snijega s istih objekata
  + zaštita zelenih površina i raslinja u parkovima u zimskom periodu
  + detaljno čišćenje snijega u vrijeme povećanih padalina na raskrižjima i ulicama u užem centru grada
* Hortikulturno održavanje gradskih groblja kao dijela postojeće i povijesne krajobrazne arhitekture koje podrazumijeva košnju travnjaka, održavanje ukrasnog raslinja i sezonskog cvijeća, održavanje živih ograda, hortikulturno uređenje groblja, zbrinjavanje otpada, održavanje staza i puteva na groblju i sl. Navedenim poslovima obuhvaćena su četiri groblja na području Grada Samobora: Gradsko groblje Samobor, Gradsko groblje Otruševec, Sveti Martin pod Okićem i Rude.

Tablica 7 Prihod od održavanja uređenog građevinskog zemljišta

|  |  |  |
| --- | --- | --- |
| **R. br.** | **Opis** | **Iznos** |
| 1. | Zaposlenici (55 djelatnika) | 5.650.646,40 kn |
| 2. | Vozila i strojevi | 2.418.110,00 kn |
| 3. | Sredstva za nabavu opreme (sadnice, klupe, stupići, dezinsekcija i sl.) | 1.900.243,60 kn |
| 4. | Manifestacije na području grada Samobora | 300.000,00 kn |
| 5. | Ostali veći radovi po troškovnicima (sanacija mostova, stuba, staza, drvoreda) | 870.000,00 kn |
|  | Ukupno | 11.139.000,00 kn |

### 2.2.5 Prihodi od elektroničke obrade podataka

Prihodi od elektroničke obrade podataka planirani su u iznosu od 1.420.000 kn. Odnose se na naknadu za obavljanje poslova naplate komunalne naknade za Grad Samobor (5% s PDV-om od naplaćene komunalne naknade) i naknade za uređenje voda za Hrvatske vode (10% bez PDV-a).

# 2.3. Prihodi od prodaje robe

Prihodi od prodaje robe su prihodi od prodaje pogrebne opreme, PVC vreća za smeće, grobnih okvira i kazeta za grobne urne. Planirani su na razini 2020. godine. U ukupnim prihodima poduzeća sudjeluju s 1,74%.

Tablica 8 Prihodi od prodaje robe

|  |  |  |  |  |  |
| --- | --- | --- | --- | --- | --- |
| R. br. | OPIS | Ostvareno 2019. | II. Rebalans plana 2020. | Plan 2021. | Indeks |
|  |
| 1 | 2 | 3 | 4 | 5 | 5/4 |  |
| 1. | Pogrebna oprema | 526.521,00 kn | 570.000,00 kn | 570.000,00 kn | 100 |  |
| 2. | PVC vreće za smeće | 8.880,00 kn | 30.000,00 kn | 30.000,00 kn | 100 |  |
| 3. | Grobni okviri | 356.980,00 kn | 360.000,00 kn | 360.000,00 kn | 100 |  |
| 4. | Kazete za urne | 26.829,00 kn | 60.000,00 kn | 60.000,00 kn | 100 |  |
|  | UKUPNO | 919.211,00 kn | 1.020.000,00 kn | 1.020.000,00 kn | 100 |  |

# 2.4. Financijski prihodi

Financijski prihodi su prihodi od kamata na depozite, zateznih kamata na potraživanja od kupaca, kamata na kratkoročne pozajmice zaposlenicima, pozitivnih tečajnih razlika po obvezama za kredite i lizinge za vozila i strojeve i tečajnih razlika po kreditima i lizinzima. U ukupnim prihodima poduzeća sudjeluju s 0,13%.

Tablica 9 Financijski prihodi

|  |  |  |  |  |  |
| --- | --- | --- | --- | --- | --- |
| R. br. | OPIS | Ostvareno 2019. | II. Rebalans plana 2020. | Plan 2021. | Indeks |
|  |
| 1 | 2 | 3 | 4 | 5 | 5/4 |  |
| 1. | Prihodi od kamata | 162.987,00 kn | 78.000,00 kn | 74.000,00 kn | 95 |  |
| 2. | Pozitivne tečajne razlike | 699,00 kn | 1.000,00 kn | 1.000,00 kn | 100 |  |
|  | UKUPNO | 163.686,00 kn | 79.000,00 kn | 75.000,00 kn | 100 |  |

# 2.5. Ostali poslovni prihodi

Ostali poslovni prihodi su prihodi od prodaje imovine, prihodi od ukidanja rezerviranja za sudske sporove protiv društva, prihodi s osnova besplatnog primitka sredstava dugotrajne imovine financirane od strane Grada Samobora i Fonda za zaštitu okoliša (određeni % troškova amortizacije), prihodi od refundacija troškova, prihodi od naplaćenih ranijih godina otpisanih i vrijednosno usklađenih potraživanja od kupaca, prihodi s osnova naplate šteta i ostali izvanredni prihodi.

Ovi prihodi čine 3,8 % od ukupnih prihoda poduzeća.

Tablica 10 Ostali poslovni prihodi

|  |  |  |  |  |  |
| --- | --- | --- | --- | --- | --- |
| R. BR. | OPIS | OSTVARENO 2019. | II. REBALANS PLANA 2020. | PLAN 2021. | INDEKS |
|  |
| 1 | 2 | 3 | 4 | 5 | 5/4 |  |
| 1. | Prihodi od prodaje imovine | 10.168,00 kn | 10.000,00 kn | 1.090.000,00 kn | 1090 |  |
| 2. | Prihodi od besplatnog primitka opreme | 309.758,00 kn | 428.700,00 kn | 305.000,00 kn | 71 |  |
| 3. | Prihodi od refundacija i subvencije | 274.014,00 kn | 124.000,00 kn | 105.000,00 kn | 85 |  |
| 4. | Prihodi od naplaćenih otpisanih potraživanja | 1.054.567,00 kn | 700.000,00 kn | 700.000,00 kn | 100 |  |
| 5. | Ostali poslovni prihodi | 100.791,00 kn | 99.300,00 kn | 50.000,00 kn | 50 |  |
| 6. | Prihodi s osnove uporabe vlastitih usluga | 0 | 872.00.00 kn | 0,00 kn |  |  |
|  | UKUPNO | 1.749.298,00 kn | 2.234.000.00 kn | 2.250.000,00 kn | 100 |  |

# **3. TROŠKOVI I RASHODI POSLOVANJA**

Ukupni troškovi i rashodi poslovanja poduzeća Komunalac d.o.o planirani su u iznosu od 58.557.902 HRK te na iste poduzeće troši 99,91 % od ukupnog prihoda. Troškovi poslovanja uključuju slijedeće skupine troškova:

* ukupnih troškova sirovina i materijala
* ukupnih ostalih vanjskih troškova
* rezervacije troškova za sudske sporove
* amortizacije
* ukupnih ostalih troškova poslovanja
* ukupnih troškova osoblja, te
* rashoda poslovanja

# **3.1. Troškovi sirovina i materijala, potrošena energija i otpis sitnog inventara**

U tablici broj 6 prikazana je struktura troškova sirovina i materijala na koje se troši 14,41 % poslovnih prihoda. Predmetni troškovi u direktnoj su ovisnosti s ostvarenjem prihoda od poslovanja.

U troškove sirovina i materijala ubraja se potrebni materijal za održavanje cesta (kameni materijal, asfalt te ostali materijal za izgradnju i održavanje cesta) koji sudjeluje u ukupnim troškovima sirovina i materijala s približno 70%.

Pored materijala za održavanje cesta u troškove sirovina i materijala pripadaju troškovi rezervnih dijelova za održavanje voznog parka poduzeća Komunalac d.o.o. koji čine približno 30% troškova sirovina i materijala, te ostali troškovi koji sudjeluju s 10% i to: troškovi uredskog materijala, maziva i ulja, te potrošni materijal za pogrebnu službu.

Troškovi energije i goriva planirani su u nižoj vrijednosti u odnosu na 2020. godinu uslijed smanjenja prihoda poslovanja, a time i količine utrošenog goriva te uslijed smanjenja cijena energenata.

Tablica 11 Prikaz troškova sirovina i materijala

|  |  |  |  |  |  |
| --- | --- | --- | --- | --- | --- |
| R. br. | OPIS | Ostvareno 2019. | II. Rebalans plana 2020. | Plan 2021. | Indeks |
|  |
| 1 | 2 | 3 | 4 | 5 | 5/4 |  |
| 1. | Utrošene sirovine i materijal | 6.955.039,00 kn | 6.297.110,00 kn | 5.900.000,00 kn | 94 |  |
| 2. | Potrošena energija i gorivo | 2.583.065,00 kn | 2.509.500,00 kn | 2.200.000,00 kn | 88 |  |
| 3. | Utrošeni sitni inventar, otpis autoguma i osobne zaštitne opreme | 409.150,00 kn | 380.700,00 kn | 347.500,00 kn | 98 |  |
|  | UKUPNO | 9.947.254,00 kn | 9.187.310,00 kn | 8.447.500,00 kn | 92 |  |

# **3.2. Ostali vanjski troškovi poslovanja**

Ostali vanjski troškovi poslovanja planirani su u iznosu od 11.493.000 HRK te čine 19,61 % od ukupnih prihoda. Struktura i vrijednost ostalih vanjskih troškova prikazana je u tablici u nastavku.

Tablica 12 Prikaz ostalih vanjskih troškova poslovanja

|  |  |  |  |  |  |
| --- | --- | --- | --- | --- | --- |
| R. BR. | OPIS | OSTVARENO 2019. | II. REBALANS PLANA 2020. | PLAN 2021. | INDEKS |
|  |
| 1 | 2 | 3 | 4 | 5 | 5/4 |  |
| 1. | Ostali vanjski troškovi | 916.653,00 kn | 497.400,00 kn | 400.000,00 kn | 91 |  |
| 2. | Usluge na izradi proizvoda | 6.370.758,00 kn | 7.723.500,00 kn | 6.140.000,00 kn | 77 |  |
| 3. | Usluge održavanja | 1.142.252,00 kn | 1.717.600,00 kn | 950.000,00 kn | 83 |  |
| 4. | Najamnina | 430.410,00 kn | 465.900,00 kn | 380.000,00 kn | 91 |  |
| 5. | Troškovi promocije | 94.275,00 kn | 69.000,00 kn | 63.000,00 kn | 91 |  |
| 6. | Komunalne usluge | 161.313,00 kn | 121.300,00 kn | 110.000,00 kn | 91 |  |
| 7. | Vanjski troškovi po ugovoru s Gradom Samobor | 4.260.349,00 kn | 4.271.000,00 kn | 2.900.000,00 kn | 71 |  |
| 8. | Ostale usluge | 594.793,00 kn | 814.500,00 kn | 550.000,00 kn | 67 |  |
|  | UKUPNO | 13.970.803,00 kn | 15.680.200,00 kn | 11.493.000,00 kn | 77 |  |

U nastavku opisane su značajne kategorije ostalih vanjskih troškova poslovanja.

### 3.2.1. Ostali vanjski troškovi

U odnosu na 2020. godinu planirano je značajno smanjenje ostalih vanjskih troškova poslovanja. U ostale vanjske troškove ubrajaju se troškovi poštarine, mobilnih i telefonskih usluga, troškovi pjevanja na pogrebima koji čine 50% od predmetnih troškova i vanjske usluge pogrebne djelatnosti koje čine 25% od predmetnih troškova te troškovi obrade podataka.

### 3.2.2. Usluge na izradi proizvoda

U usluge na izradi proizvoda ubrajaju se troškovi zbrinjavanja otpada koji čine 80% predmetnih troškova. Troškovi zbrinjavanja otpada u 2021. godini planirani su u nižoj vrijednosti u odnosu na 2020. godinu iako raste količina sakupljenog komunalnog otpada u odnosu na 2020. godinu preko 1000 tona kako je prikazano u tablici 9 u nastavku. Na povećanje količine komunalnog otpada utječe odvojeno sakupljanje biorazgradivog otpada s zelenih površina koji se pretvara u sječku.

Porast odvojenog sakupljanja otpada utjecat će na porast stupnja razdvajanja otpada s 27% u 2019. godini na 47% u 2021. godini.

Naime, ugovorene su značajno niže cijene zbrinjavanja biorazgradivog otpada i planiran je porast ukupne količine odvojeno sakupljenog biorazgradivog otpada. Samim time, smanjuje se količina miješanog komunalnog otpada. Također, u 2021. godini ne planira se značajan trošak zbrinjavanja glomaznog otpada uslijed razvrstavanja istog na frakcije (drvo, metal i plastika) kako je opisano pod točkom 2. Ugovorene su i značajno niže cijene zbrinjavanje plastike.

Također, planira se nabava vlastitog kamiona za prijevoz otpada do oporabitelja otpada kako bi se smanjili troškovi vanjske usluge prijevoza.

Tablica 13 Struktura komunalnog otpada 2021.

|  |  |
| --- | --- |
| STRUKTURA KOMUNALNOG OTPADA U 2021. GODINI | KOLIČNA OTPADA (T) |
| Miješani komunalni i otpad | 6500 |
| Metal | 40 |
| Drvo | 1000 |
| Tekstil | 85 |
| Papir i karton | 772 |
| Staklo | 129 |
| Plastika | 1000 |
| Guma | 32 |
| Koža i kosti | 0 |
| Kuhinjski otpad | 0 |
| Vrtni otpad | 1500 |
| Pelene | 0 |
| Glomazni otpad | 200 |
| Višeslojna i miješana ambalaža | 0 |
| Lijekovi | 0 |
| Električna i elektronička oprema | 46 |
| Baterije i akumulatori | 0,5 |
| Jestiva ulja i masti | 1 |
| Ostalo (zemlja, prašina, pijesak, nedefinirano + građevinski, ostali otpad koji nije biorazgradiv, boje) | 51 |
| Ostali opasan otpad | 38 |
| Sječka | 1000 |
| Ukupno | 12395 |
| Postotak odvojenog sakupljanja | 47% |

### 3.2.3. Usluge održavanja

U usluge održavanja ubrajaju se usluge održavanja objekata, vozila i strojeva. Planirani su niži troškovi u odnosu na 2020. godinu s obzirom da su tijekom 2020. uložena značajnija sredstva u revitalizaciju voznog i strojnog parka te da se u 2021. godini planira značajna obnova voznog parka.

### 3.2.4. Vanjski troškovi po ugovoru s Gradom Samobor

U vanjske troškove po Ugovoru Grad Samobor ubrajaju se troškovi vanjskih usluga na održavanju cesta, javne rasvjete i zelenih površina. Isti su planirani u 32% manjoj vrijednosti u odnosu na 2020. godinu s obzirom da su direktno vezani uz visinu i strukturu poslovnih prihoda. Također, planirana struktura pogoduje novostvorenim kapacitetima poduzeća Komunalac što također utječe na smanjenje vanjskih usluga.

# 3.3. Amortizacija

Troškovi amortizacije planirani su sukladno obračunatoj amortizaciji za 2020. godinu. Iznose ukupno 6.315.100 HRK i na njih se troši 10,78 % ukupnog prihoda.

# 3.4. Ostali troškovi poslovanja

Ostali troškovi poslovanja planirani su u iznosu od 4.817.302 HRK i na iste se troši 8,22% od ukupnih prihoda. Struktura i planirani iznosi ostalih troškova poslovanja prikazani su u tablici u nastavku.

Tablica 14 Prikaz ostalih troškova poslovanja

|  |  |  |  |  |  |
| --- | --- | --- | --- | --- | --- |
| R. BR. | OPIS | OSTVARENO 2019. | II. REBALANS PLANA 2020. | PLAN 2021. | INDEKS |
|  |
| 1 | 2 | 3 | 4 | 5 | 5/4 |  |
| 1. | Naknade troškova zaposlenih | 29.347,00 kn | 16.000,00 kn | 14.600,00 kn | 91 |  |
| 2. | Neproizvodne usluge | 673.724,00 kn | 445.000,00 kn | 406.000,00 kn | 91 |  |
| 3. | Reprezentacija | 39.022,00 kn | 65.000,00 kn | 59.000,00 kn | 91 |  |
| 4. | Premije osiguranja | 434.810,00 kn | 391.000,00 kn | 357.000,00 kn | 91 |  |
| 5. | Naknada članovima Nadzornog odbora | 120.702,00 kn | 120.700,00 kn | 120.702,00 kn | 100 |  |
| 6. | Članarine i naknade | 343.922,00 kn | 300.000,00 kn | 300.000,00 kn | 100 |  |
| 7. | Bankarske usluge | 280.137,00 kn | 253.000,00 kn | 230.000,00 kn | 90 |  |
| 8. | Ostala materijalna prava | 2.656.889,00 kn | 3.179.000,00 kn | 3.100.000,00 kn | 98 |  |
| 9. | Ostali troškovi | 396.332,00 kn | 237.500,00 kn | 230.000,00 kn | 97 |  |
|  | UKUPNO | 4.974.885,00 kn | 5.007.200,00 kn | 4.568.250,00 kn | 96 |  |

#### 

# 3.5. Troškovi osoblja

Troškovi osoblja planirani su u iznosu od 25.620.000 HRK odnosno 45,19 % od ukupnog prihoda. U 2021. godini očekuje se pad troškova osoblja uslijed prirodnog odljeva zaposlenika te povećanja produktivnosti rada.

Tablica 15 Ukupno troškovi osoblja

|  |  |  |  |  |  |
| --- | --- | --- | --- | --- | --- |
| R. br. | OPIS | Ostvareno 2019. | II. Rebalans plana 2020. | Plan 2021. | Indeks |
|  |
| 1 | 2 | 3 | 4 | 5 | 5/4 |  |
| 1. | Neto plaće | 16.014.489 kn | 16.560.000 kn | 16.500.000 kn | 99 |  |
| 2. | Doprinosi na plaću | 3.654.391 kn | 3.789.000 kn | 3.720.000 kn | 98 |  |
| 3. | Porezi i doprinosi iz plaće | 5.304.171 kn | 5.479.000 kn | 5.400.000 kn | 99 |  |
|  | UKUPNO | 24.973.051 kn | 25.828.000 kn | 25.620.000 kn | 99 |  |

# **3.6. Rashodi poslovanja**

Rashodi poslovanja planirani su u iznosu od 1.865.000 HRK i čine 3,18% od poslovnih prihoda. poslovanja.

Struktura rashoda poslovanja prikazana je u nastavku.

Tablica 16 Prikaz rashoda poslovanja

|  |  |  |  |  |  |
| --- | --- | --- | --- | --- | --- |
| R. br. | OPIS | Ostvareno 2019. | II. Rebalans plana 2020. | Plan 2021. | Indeks |
|  |
| 1 | 2 | 3 | 4 | 5 | 5/4 |  |
| 1. | Troškovi prodanih proizvoda i usluga i nabavna vrijednost prodane robe za Službu groblja | 649.146 | 720.000 | 650.000 kn | 90 |  |
| 2. | Financijski rashodi | 744.676 | 640.000 | 580.000 kn | 91 |  |
| 3. | Ostali rashodi | 278.203 | 115.000 | 35.000 kn | 30 |  |
| 4. | Vrijednosno usklađenje kupaca | 916.406 | 656.000 | 600.000 kn | 91 |  |
|  | UKUPNO | 2.588.431 kn | 2.131.000 kn | 1.865.000 kn | 88 |  |

# **4. FINANCIJSKI REZULTAT POSLOVANJA**

Provedenim organizacijskim i financijskim aktivnostima koje su obuhvaćene ovim planom, odnosno sučeljavanjem planiranih ukupnih prihoda u iznosu od 58.601.000 HRK i planiranih ukupnih rashoda u iznosu od 58.561.850 HRK, za razdoblje od 01.01. – 31.12.2021. godine planirana je dobit poslovanja u iznosu od 39.150 HRK. U nastavku prikazana je ekonomičnost ukupnog poslovanja

Tablica 17 Ekonomičnost ukupnog poslovanja

|  |  |  |  |  |
| --- | --- | --- | --- | --- |
| R. br. | OPIS | Ostvareno 2019. | II. Rebalans plana 2020. | Plan 2021. |
|  |
| 1 | 2 | 3 | 4 | 5 |  |
| 1. | Ukupni prihodi | 63.011.764 kn | 63.057.000 kn | 58.605.000 kn |  |
| 2. | Ukupni rashodi | 62.931.315 kn | 64.148.810 kn | 58.557.902 kn |  |
|  | UKUPNO | 1 | 0,97 | 1 |  |

Ovaj pokazatelj utvrđuje se stavljanjem u odnos ukupnih prihoda i ukupnih rashoda. Potrebno je da društvo posluje ekonomično, da ostvaruje više prihoda nego što je utrošeno za njihovo postizanje, dakle poželjno je da su ukupni prihodi veći od ukupnih rashoda. U 2021. godini očekuje veće ostvarenje prihoda od rashoda u iznosu od 47.098 HRK.

# 5. OSVRT NA PLAN POSLOVANJA SLUŽBI U 2021. GODINI

### 5.1. URED DIREKTORA

U Uredu direktora obavljaju se sljedeći poslovi: uredsko poslovanje, otprema pošte, nadzor rada službi i odjela, provođenje razvojnih programa kroz sve faze: investicije, projektiranje, nadzor, građenje, priprema europskih projekata, pravni poslovi, poslovi dostave, primanje i posluživanje stranaka te drugi poslovi temeljem pozitivnih propisa. U 2021. ne planira se promjena kadrovske strukture.

U uredu direktora priprema se dokumentacija za prijavu projekata financiranim sredstvima Europskih strukturnih i investicijskih fondova. Početkom 2021. godine pripremit će se projektni prijedlog za nabavu novog vozila za odvojeno sakupljanje biootpada te za izgradnju postrojenja za recikliranje glomaznog otpada. Na taj način Komunalac d.o.o biti će spreman za prijavu projekata u trenutku objave Poziva za dostavu projektnih prijedloga koji se očekuje u prvoj polovini 2021. godine.

Unutar Ureda direktora organiziran je Odjel za razvoj, marketing i odnose s javnošću u kojem se obavljaju sljedeći poslovi: odnosi s javnošću, komunikacija s korisnicima, uređivanje i održavanje službene internet stranice društva, rješavanje zahtjeva za pristup informacijama i ponovnu uporabu informacija, podrška u pripremi i provedbi svih radnji u svezi s izradom razvojnih programa, grafička priprema, organizacija i dostava pošiljki korisnicima te poslovi u svezi sa zaštitom okoliša.

Ured direktora aktivno sudjeluje u svim radnjama vezanim uz gospodarenje otpadom, radi na edukciji građana grada Samobora o odvojenom prikupljanju otpada kroz izdavanje letaka i brošura, putem predavanja u vrtićima i školama te putem Radio Samobora kroz emisije Eko-Eho i Eko minuta. Edukacije u vrtićima i školama planirane za 2020. godinu nisu provedene zbog situacije s koronavirusom te će se, ukoliko epidemiološka situacija dozvoli, nastaviti u 2021. godini.

Planirane su aktivnosti koje će povećati informiranost građana o potrebi i važnosti razdvajanja otpada na kućnom pragu kako bi se postigli ciljevi odvojenog sakupljanja komunalnog otpada u skladu s Planom gospodarenja komunalnim otpadom Grada Samobora za razdoblje 2018. – 2023. godine.

Uz niz poteškoća i učestalih promjena koje su donijele zakonske odredbe iz područja gospodarenja otpadom, a koje iznova zahtijevaju usklađivanje kompletnog poslovanja s novom zakonskom regulativom, tijekom sljedeće godine planiraju se dovršiti sve potrebne radnje za početak primjene novog cjenika javne usluge.

Svaki novitet vezan uz gospodarenje otpadom rezultira i povećanim brojem upita te prigovora građana na koje se u Odjelu za razvoj, marketing i odnose s javnošću svakodnevno odgovara. Korisnicima je postavljanje upita omogućeno i putem internetske stranice društva.

U kalendar odvoza za 2021. godinu uvedeni su sljedeći mjesni odbori kojima trenutno nije omogućeno odvajanje otpada na kućnom pragu, a isto će biti omogućeno u 2021. godini: Rakov Potok, Pavučnjak, Petkov Breg, Samoborski Otok, Grdanjci, Otruševec, Drežnik Podokićki, Molvice, Falaščak, Galgovo, Sveti Martin pod Okićem, Podgrađe Podokićko, Konščica, Dolec Podokićki. Do kraja tekuće godine, korisnicima u navedenim mjesnim odborima bit će podijeljene vreće za odvojeno prikupljanje papira i plastike te obavijesti s detaljnim uputama i vremenom odvoza.

Smatramo da u 2021. godini neće biti značajnijih financijskih promjena u odnosu na 2020. godinu, a potrebno je planirati dodatni iznos od 40.000,00 kn za promidžbene aktivnosti (leci, brošure, plakati).

Troškovi uredskog materijala troškovi reprezentacije planiraju se u istim vrijednostima kao i u 2020. godini. Pored redovitih troškova poslovanja uputno je investirati u stroj za uvezivanje, stroj za plastificiranje te stroj za rezanje papira, kao npr. obavijesti koje se učestalo dostavljaju korisnicima na kućne adrese te ih ne bi trebalo ručno izrezivati.

### 5.2. KONTROLING

Kontroling, kao posebnu unutarnju organizacijsku jedinicu čini Stručni suradnik za kontroling, koji je izravno odgovoran Upravi društva – direktoru, a obavlja sljedeće poslove: priprema materijala i aktivno sudjelovanje u procesu planiranja i budžetiranja, izrada mjesečnih, kvartalnih i godišnjih analiza i izvješća, izrada i analiza mjesečnih izvještaja o troškovima, prihodima, odstupanjima od budžeta, izrada i analiza redovitih, periodičnih i povremenih izvještaja prema Upravi društva te izrada financijskih i statističkih izvještaja.

U 2021. godini planirana je implementacija sustava praćenja uspješnosti projekata te sustava prediktivnog izvještavanja o novčanom tijeku za 90 dana.

Tijekom 2021. godine ne očekuje se značajan porast troškova poslovanja Službe.

### 5.3. ZAŠTITA NA RADU, ZAŠTITA OD POŽARA, ZAŠTITA OKOLIŠA I UPRAVLJANJE KVALITETOM

Zaštita na radu ima 2 (dva) zaposlena radnika koji obavljaju poslove ZNR, ZOP i ZO sukladno zakonskoj regulativi i potrebama Društva uz konstantno usavršavanje i poboljšanje stanja sigurnosti i zaštite zdravlja zaposlenika i to sljedeće: briga o ispitanosti radne opreme i sredstava rada, nabava i zamjena dotrajale osobne zaštitne opreme sukladno normama, ispitivanje valjanosti električnih instalacija, radnog okoliša, sustava zaštite od munje, svih elemenata sustava zaštite od požara, opreme pod tlakom i dr., briga o osposobljenosti radnika za rad na siguran način, stručnim osposobljavanjima za rad sa strojevima i uređajima, provođenje vježbi evakuacije, briga o osposobljenosti radnika za pružanje prve pomoći i dostupnosti te dostatnosti potrebnih sredstava za pružanje, ispuna dokumentacije vezane uz ozljede na radu, kontrola prisutnosti opijata u organizmu radnika te kontrola provedbe rada na siguran način, briga o zaštiti okoliša i kontrola kvalitete i auditi za ISO 14001 i ISO 45001 te sudjelovanje u istome za ISO 9001.

Planovi u poslovanju za 2021. godinu, uz zakonski regulirane radnje i redovite radnje, su: nabava nove osobne zaštitne opreme za sve radnike, izrada nove Procjene rizika, izrada Pravilnika o OZO te izrada i primjena plana osposobljavanja radnika. Također, planiran je popravak instalacija za zaštitu od munje i ispitivanje istih na nekoliko lokacija zbog neadekvatne izvedbe.

### 5.4. ZAJEDNIČKE SLUŽBE

#### 5.4.1. OPĆE PRAVNO KADROVSKA SLUŽBA

Opće pravno kadrovska služba obavlja administrativno stručne poslove za sve organizacijske dijelove društva. Pod administrativno stručnim poslovima razumijeva se zastupanje društva pred sudovima i drugim državnim i upravnim tijelima, davanje pravne pomoći upravi i radnicima društva, izrada općih akata društva, pravna pomoć odjelu nabave u provođenju postupaka javne nabave, prisilna naplata potraživanja i vođenje kadrovske evidencije te poslovi arhive, upravljanja ljudskim resursima i zaštite osobnih podataka. Tijekom 2021. godine ne očekuje se značajan porast troškova poslovanja Službe.

#### 5.4.2. FINANCIJSKO RAČUNOVODSTVENA SLUŽBA

Financijsko računovodstvena služba sa svoja 3 (tri) odjela obavlja sve poslove vođenja poslovnih knjiga, knjigovodstva, obračuna plaća, financija, fakturiranja, naplate potraživanja, vođenja blagajničkog poslovanja, priprema ovrha, izrade financijskih izvještaja, planova poslovanja, javne nabave, materijalnog i skladišnog poslovanja. U 2021. godini smanjit će se broj zaposlenika Službe uslijed prirodnog odljeva. Smanjenje broja zaposlenika neće utjecati na pravovremeno i sveobuhvatno izvršavanje obveza Službe jer će se obaviti preraspodjela poslova. Također, dio zaposlenika koji je bio odsutan uslijed dugotrajnog bolovanja, vraća se na posao istekom istog. Troškovi poslovanja Službe neće se značajnije mijenjati u odnosu na troškove ostvarene u 2020. godini.

#### 5.4.3. SLUŽBA ODRŽAVANJA VOZILA

U Službi održavanja vozila obavljaju se sljedeći poslovi: investicijsko i tehničko održavanje vozila, kontrola tehničke ispravnosti vozila, praćenje vozila (sustav za praćenje vozila, potrošnja goriva, aktivnosti vozača i digitalna obrada tahografa vozila), evidencija utroška goriva, maziva, rezervnih dijelova i potrošnog materijala, periodički pregledi vozila te registracija vozila. Troškovi poslovanja Službe neće se značajnije mijenjati u odnosu na troškove ostvarene u 2020. godini.

### 5.5. OPERATIVNE SLUŽBE

#### 5.5.1. ODRŽAVANJE NERAZVRSTANIH CESTA

U Službi održavanja nerazvrstanih cesta održavaju se ceste koje se koriste za promet vozilima i koje svatko može slobodno koristiti na način i pod uvjetima određenim zakonom i drugim propisima.

Služba održavanja nerazvrstanih cesta obavlja sljedeće poslove: građevinsko održavanje nerazvrstanih cesta, održavanje vertikalne i horizontalne signalizacije, održavanje nerazvrstanih cesta u zimskim uvjetima (zimska služba) te pružanje drugih usluga pravnim i fizičkim osobama.

U 2021. godini očekuje se nabava novih strojeva u skladu s planom nabave s ciljem povećanja instaliranih kapaciteta Službe te smanjenja troškova vanjske usluge kako je opisano u uvodnom dijelu plana.

Troškovi poslovanja Službe u 2021. godini planirani su u skladu s prihodom poslovanja.

#### 5.5.2. SLUŽBA JAVNE RASVJETE

U Službi javne rasvjete radi se na upravljanju i održavanju objekata i uređaja javne rasvjete za rasvjetljavanje javnih površina, javnih cesta koje prolaze kroz naselja i nerazvrstanih cesta.

Služba javne rasvjete obavlja sljedeće poslove: nadzor i održavanje objekata javne rasvjete, izgradnja (postavljanje) objekata javne rasvjete te pružanje i drugih usluga pravnim i fizičkim osobama.

U 2021. godini ne očekuje se značajnija promjena troškova poslovanja u odnosu na 2020. godinu.

#### 5.5.3. SLUŽBA ODRŽAVANJA JAVNIH I ZELENIH POVRŠINA I GRAĐEVINA

U Službi održavanja javnih i zelenih površina i građevina obavljaju se sljedeći poslovi: održavanje i popravci javnih površina na kojima nije dopušten promet motornih vozila, održavanje javnih zelenih površina, održavanje građevina, uređaja i predmeta javne namjene, održavanje čistoće javnih površina, sanacija divljih odlagališta te monitoring saniranog odlagališta neopasnog otpada Trebež. Troškovi poslovanja službe 2021. godini planirani su u odnosu na prihod poslovanja.

#### 5.5.4. SLUŽBA GOSPODARENJA OTPADOM

U Službi gospodarenja otpadom obavljaju se sljedeći poslovi: sakupljanje i odvoz miješanog komunalnog otpada, sakupljanje i odvoz biorazgradivog komunalnog otpada, sakupljanje i odvoz reciklabilnog komunalnog otpada, skupljanje i odvoz krupnog (glomaznog) komunalnog otpada, upravljanje i održavanje pretovarne stanice (Trebež), upravljanje reciklažnim dvorištem, obrada otpada te pružanje i drugih usluga pravnim i fizičkim osobama.

Služba raspolaže sa slijedećim vozilima:

|  |  |  |  |  |  |  |
| --- | --- | --- | --- | --- | --- | --- |
| **Redni br.** | **Tip vozila** | **Model vozila** | **Tip nadogradnje** | **Godište proizvodnje** | **Registracijska oznaka** | **KAPACITET** |
| 1. | MAN | TGM 18.280 | T1H-16 FARID | 2011 | ZG 1635 EK | 16M3 |
| 2. | MAN | LE 18.280 | ROTOPRESS 516 KOMMOP | 2005 | ZG 2140 BF | 16M3 |
| 3. | MB | Atego 18.23 | MP HIDR. KURELJA | 2000 | ZG 2547 R | 16M3 |
| 4. | MB | Arocs 18.27 | E KOMUNAL TEHNIX | 2017 | ZG 3073 GE | 16M3 |
| 5. | Mitsubishi | Fuso Canter | FARID MM8 | 2018 | ZG 7350 GP | 8M3 |
| 6. | Mitsubishi | Fuso Canter | FARID MM8 | 2018 | ZG 7360 GP | 8M3 |
| 7. | MAN | TGM 18.280 | T1H-16 FARID | 2008 | ZG 8378 DM | 16M3 |
| 8. | MAN | TGM 18.280 | T1H-16 FARID | 2008 | ZG 4995 DU | 16M3 |

S ciljem obnove zastarjelog voznog parka planirana je nabava 2 vozila za sakupljanje komunalnog otpada u 2021. godini i to:

* vozilo za sakupljanje biootpada financirano iz fondova Europske unije
* vozilo za sakupljanje odvojeno sakupljene plastike i papira financirano najmom putem ugovora o leasingu
* vozilo za prijevoz odvojeno sakupljenog otpada i miješanog komunalnog otpada

U 2021. godini proširit će se područje s kojeg se odvojeno sakuplja komunalni otpad i to biootpad, papir i plastika.

Također, započet će primjena implementiranog sustava elektroničkog očitanja odvoza otpada putem skeniranja čipova ugrađenih na spremnike za odvoz otpada.

Tijekom 2021. godine započeti će otkup plastične ambalaže od građana na Reciklažnom dvorištu Sajmište temeljem ugovora između Komunalac d.o.o i Fonda za zaštitu okoliša.

U 2021. godini očekuje se smanjenje troškova poslovanja Službe uslijed povećanja stupnja odvojenog sakupljanja komunalnog otpada te uspješnih pregovora o cijeni zbrinjavanja odvojeno sakupljenog biootpada koji su rezultirali smanjenjem troškova zbrinjavanja komunalnog otpada. Također, ostvarit će se ušteda u troškovima prijevoza otpada.

### **5.6. OSTALE SLUŽBE**

#### **5.6.1. SLUŽBA GROBLJA**

U Službi groblja obavljaju se sljedeći poslovi: održavanje groblja, obavljanje usluge ukopa i obavljanje pogrebnih poslova. Tijekom 2021. godine planira se nastavak izgradnje novih ukopnih mjesta.

Troškovi poslovanja Službe planiraju se u skladu s ostvarenim troškovima u 2020. godini.

#### **5.6.2. SLUŽBA PARKIRALIŠTA I PAUKA**

U Službi parkirališta i pauka obavljaju se sljedeći poslovi: usluge parkiranja, naplata i kontrola naplate parkiranja te uklanjanje nepropisno parkiranih vozila. U 2020. godini izvršena je nadogradnja parkirnih aparata s modulima za fiskalizaciju računa u skladu s zakonskim zahtjevima, a u 2021. godini planira se daljnja modernizacija i digitalizacija usluge nabavom novih suvremenih parkirnih aparata u skladu s planom nabave. Troškovi poslovanja Službe planiraju se u skladu s ostvarenim troškovima u 2020. godini.

#### **5.6.3. SLUŽBA TRŽNICA**

U Službi tržnica obavljaju usluge javnih tržnica na malo. Pod uslugama javnih tržnica na malo razumijeva se upravljanje i održavanje prostora i zgrada izgrađenih na zemljištu u vlasništvu jedinice lokalne samouprave u kojima se, u skladu s tržnim redom, pružaju usluge obavljanja prometa živežnim namirnicama i drugim proizvodima.

#### 5.6.4. SLUŽBA UPRAVLJANJA STAMBENIM ZGRADAMA

U Službi upravljanja stambenim zgradama obavljaju se poslovi upravljanja i održavanja stambenih zgrada u skladu sa Zakonom o vlasništvu i drugim stvarnim pravima, Uredbom o održavanju zgrada, Međuvlasničkim ugovorom i Ugovorom o upravljanju sklopljenim za svaku pojedinu stambenu zgradu.

#### 5.6.5. SLUŽBA ODRŽAVANJA OBJEKATA

U Službi održavanja objekata obavljaju se sljedeći poslovi: održavanje objekata u vlasništvu t.d. Komunalac d.o.o., čišćenje poslovnih zgrada t.d. Komunalac d.o.o., poslovi evidencije dolazaka i odlazaka radnika, usluge zakupa poslovnih prostora na Autobusnom kolodvoru Samobor te uslužna djelatnost čišćenja poslovnih prostora pravnim i fizičkim osobama na području Grada Samobora.

Unutar Službe održavanja objekata organiziran je Odjel za obavljanje dimnjačarskih poslova u kojem se obavljaju poslovi čišćenja i kontrole dimnjaka, dimovoda i uređaja za loženje u građevinama te ostali dimnjačarski poslovi sukladno zakonskim propisima.

**Direktor:**

Ivica Karoglan, dipl. ing. agr.